**Технология за структуриране на ситуация по Конструиране и технологии**

Изготвил: Вярка Рангелова, старши учител в ДГ №2 „Знаме на мира“

Всяка педагогическа ситуация изисква предварителна подготовка от педагога. Нужно е внимателно планиране като се определят конкретните цели и задачи на подготвяната ситуация.

При планирането на ситуация по Конструиране и технологии се взима предвид и необходимостта от предварително изготвяне на модели-образци на готовото изделие, което децата да могат да видят преди да пристъпят към изработката му.

Ситуацията с децата започва с кратка емоционална нагласа. Следва съобщаване и мотивиране на темата, по която ще работят децата. Веднага след това се прави конструктивен анализ на модела на изделието, което предстои да изработят децата – форма; цвят; части; материал, от който е изработено.

Следва технологичният анализ, при който се уточнява с какви инструменти и материали ще се работи и в каква последователност ще се извършват операциите по изработването.

Напомнят се изискванията за качество на изработването – прецизно рязане, лепене, съединяване, прегъване и т. н.

Обръща се специално внимание на правилата за безопасност при работа с инструментите и материалите, както и на културата на работното място.

Едва след това може да се пристъпи към практическата работа на децата за конструиране на изделието.

В заключителната част на ситуацията се прави преценка на извършената работа като първо децата дават своята преценка, а след това и учителят споделя своите впечатления. Подрежда се изложба с готовите изделия.